SL Uradni list Evropske unije L 219/35

IZVEDBENA UREDBA KOMISIJE (EU) št. 804/2014

z dne 24. julija 2014

o odstopanju od Uredbe (ES) št. 1122/2009 glede znižanja zneskov pomoči za pozno predložitev enotnih zahtevkov in zahtevkov za dodelitev pravic do plačila v zvezi z nekaterimi območji v Italiji, ki so jih leta 2014 prizadele poplave

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1), ter zlasti člena 142(c) Uredbe,

ob upoštevanju naslednjega:

(1) Člen 23(1) in člen 24 Uredbe Komisije (ES) št. 1122/2009 (2) določata uporabo znižanj v primeru pozne predložitve enotnega zahtevka ter dokumentov, pogodb in izjav, ki so bistveni za upravičenost do zadevne pomoči, in zahtevka za dodelitev pravic do plačila.

(2) V skladu s členom 11(2) in členom 15(1) Uredbe (ES) št. 1122/2009 je Italija kot zadnji dan za predložitev enotnih zahtevkov in zahtevkov za dodelitev pravic do plačila za leto 2014 določila 15. maj 2014.

(3) Dne 3. maja 2014 so bile v nekaterih delih italijanske dežele Marke obilne padavine, ki so povzročile poplave, škodo na infrastrukturi, zemeljske plazove, evakuacijo prebivalcev ter škodo na kmetijskih gospodarstvih in kmetijskih rastlinah.

(4) Te razmere so vplivale na zmožnost vlagateljev za predložitev enotnih zahtevkov in zahtevkov za dodelitev pravic do plačila v zvezi z enotami rabe ali poljinami v prizadetih občinah v rokih iz člena 11(2) in člena 15(1) Uredbe (ES) št. 1122/2009.

(5) Z odstopanjem od člena 23(1) in člena 24 Uredbe (ES) št. 1122/2009 je zato primerno, da se ne uporabijo znižanja zaradi pozne predložitve enotnih zahtevkov in zahtevkov za dodelitev pravic do plačila za tiste kmete, ki so najpozneje do 9. junija 2014 predložili zahtevke, ki se nanašajo na vsaj eno enoto rabe ali poljino znotraj občin, ki jih je Italija opredelila kot občine, ki so jih prizadele hude poplave v deželi Marke.

(6) Ker bi moralo odstopanje zajemati enotne zahtevke in zahtevke za dodelitev pravic do plačila, predložene za leto pomoči 2014, je primerno, da se ta uredba uporablja retroaktivno.

(7) Ukrepi iz te uredbe so v skladu z mnenjem Upravljalnega odbora za neposredna plačila –

SPREJELA NASLEDNJO UREDBO:

Člen 1

Z odstopanjem od člena 23(1) Uredbe (ES) št. 1122/2009 se za leto predložitve zahtevkov 2014 ne uporabijo znižanja zaradi pozne predložitve za tiste kmete v italijanski deželi Marke, ki so najpozneje do 9. junija 2014 predložili enotni zahtevek, ki se nanaša na vsaj eno enoto rabe ali poljino v občinah Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle ali Osimo. Takšni zahtevki, ki so bili predloženi po 9. juniju 2014, se štejejo za nesprejemljive.

Člen 2

Z odstopanjem od člena 24 Uredbe (ES) št. 1122/2009 se za leto predložitve zahtevkov 2014 ne uporabijo znižanja zaradi pozne predložitve za tiste kmete v italijanski deželi Marke, ki so najpozneje do 9. junija 2014 predložili zahtevek za dodelitev pravic do plačila, ki se nanaša na vsaj eno enoto rabe ali poljino v občinah Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle ali Osimo. Takšni zahtevki, ki so bili predloženi po 9. juniju 2014, se štejejo za nesprejemljive.

Člen 3

Ta uredba začne veljati na dan objave v Uradnem listu Evropske unije.

Uporablja se od 1. januarja 2014.

Ta uredba je v celoti zavezujoča in se neposredno uporablja v vseh državah članicah. V Bruslju, 24. julija 2014 Za Komisijo Predsednik José Manuel BARROSO

(1) UL L 30, 31.1.2009, str. 16.

(2) Uredba Komisije (ES) št. 1122/2009 z dne 30. novembra 2009 o podrobnih pravilih za izvajanje Uredbe Sveta (ES) št. 73/2009 v zvezi z navzkrižno skladnostjo, modulacijo ter integriranim administrativnim in kontrolnim sistemom v okviru shem neposrednih podpor za kmete, določenih za navedeno uredbo, ter za izvajanje Uredbe Sveta (ES) št. 1234/2007 v zvezi z navzkrižno skladnostjo v okviru sheme podpore, določene za sektor vina (UL L 316, 2.12.2009, str. 65).